Europa-Parlamentets beslutning

med bemærkningerne til afgørelsen om decharge til direktøren for Det Europæiske Genopbygningsagentur for gennemførelsen af agenturets budget for regnskabsåret 2001

EUROPA-PARLAMENTET,

der henviser til Revisionsrettens beretning om årsregnskabet for Det Europæiske Genopbygningsagentur for regnskabsåret 2001, med agenturets svar(1) (C5-0596/2002),

der henviser til Rådets henstilling af 7. marts 2003 (C5-0090/2003),

der henviser til EF-traktaten, særlig artikel 276,

der henviser til artikel 8 i Rådets forordning (EF) nr. 2667/2000 af 5. december 2000(2) og artikel 185 i finansforordningen af 25. juni 2002(3),

der henviser til forretningsordenens artikel 93a og bilag V,

der henviser til betænkning fra Budgetkontroludvalget og udtalelse fra Udvalget om Udenrigsanliggender, Menneskerettigheder, Fælles Sikkerhed og Forsvarspolitik (A5-0079/2003),

A. der henviser til, at Revisionsretten i sin beretning for regnskabsåret 2000(4) konkluderede, at agenturets administration og budgetforvaltningen var kendetegnet ved høj produktivitet, hvilket betød, at det lykkedes agenturet at nå de fleste af de ambitiøse mål, der var fastlagt for det første aktivitetsår på områderne energi, boligbyggeri, transport og landbrug,

B. der henviser til, at Revisionsretten i den samme beretning kom med en række henstillinger til agenturet om behovet for at indføre et pålideligt edb-budgetregnskabssystem og udvikle et praktisk sektorspecifikt program, der afspejler de prioriteringer, der er fastsat, så agenturet ikke spreder sit arbejde, og om fastlæggelse sammen med Kommissionen af en strategi på mellemlang og lang sigt med henblik på at sikre de finansierede investeringers bæredygtighed;

C. der henviser til, at Parlamentet den 10. april 2002 på grundlag af Revisionsrettens bemærkning meddelte direktøren for Det Europæiske Genopbygningsagentur decharge(5) for gennemførelsen af agenturets budget for regnskabsåret 2000 og i den forbindelse:

- fastslog, at det var nødvendigt at tage skridt til at indlede undersøgelser, herunder i givet fald interne undersøgelser foretaget af Det Europæiske Kontor for Bekæmpelse af Svig (OLAF), af alle velunderbyggede påstande om dårlig forvaltning og korruption i forbindelse med investeringer til fordel for kraftværker i Kosovo

- opfordrede generalsekretærens særlige repræsentant (SRSG) ved De Forenede Nationers mission i Kosovo og Kommissionen til sammen med UNMIK at tage de nødvendige skridt til at sikre udvikling af en bæredygtig politik og en passende lovgivningsramme, der kan give mulighed for at forbedre Kosovos skatteopkrævningsmuligheder for at øge budgetindtægterne og opnå et bæredygtigt budget

- konstaterede, at den største post på agenturets budget var genetablering af energisektoren, og at denne sektor krævede særlig opmærksomhed på grund af de hyppige strømafbrydelser; opfordrede UNMIK til at gennemføre en revision af likviditetsstyringen og indkøbsprocedurerne i Kosovos elektricitetsselskab (KEK),

D. der henviser til, at Revisionsretten har fået rimelig sikkerhed for, at regnskabet for det regnskabsår, der afsluttedes pr. 31. december 2001, er rigtigt, og at de underliggende transaktioner som helhed betragtet er lovlige og formelt rigtige,

1. tager følgende tal for årsregnskabet for Det Europæiske Genopbygningsagentur til efterretning:

Forvaltningsregnskab for regnskabsårene 2001 og 2000

>TABELPOSITION>

NB:

Tallene er afrundet, og summen af tallene kan derfor afvige fra totalen.

Kilde:

Agenturets oplysninger. Disse tabeller er en oversigt over oplysningerne i agenturets eget regnskab.

Finansiel forvaltning - gennemførelse af budgettet

2. bemærker, at agenturet i anden halvdel af 2001 installerede edb-budgetregnskabssystemet SI2; tager også agenturets kommentarer til fordelene og ulemperne ved dette system til efterretning, især at systemet er tungt, besværligt, at det kræver tidkrævende indgreb, og at sikkerheden i systemet svækkes, når SI2 sammenkobles med det generelle regnskabssystem;

3. opfordrer indtrængende agenturet til sammen med Kommissionen at løse de problemer, som Revisionsretten har konstateret skyldes indførelsen af SI2, og at finde hensigtsmæssige løsninger med henblik på at begrænse afhængigheden af de supplerende it-værktøjer, som man har anvendt hidtil for at få et nøjagtigt billede af gennemførelsen af budgettet;

Regnskaber

4. bemærker, at de regnskaber, som agenturet udarbejdede i marts 2002 indeholdt fejl, og at det var Revisionsretten, der måtte påpege disse fejl over for agenturet, således at der kunne forelægges en korrigeret udgave af regnskaberne den 4. oktober 2002;

5. forventer, at agenturet tager alle nødvendige skridt til at forhindre, at en sådan situation opstår igen;

Anvendelse af de finansielle bestemmelser

6. opfordrer agenturet til at rette sig efter finansforordningens bestemmelser og Revisionsrettens bemærkning og systematisk udstede indtægtsordrer for agenturets tilgodehavender;

7. erkender, at agenturet i 2001 skulle arbejde under vanskelige forhold, og at 2001 var et overgangsår med hensyn til finanskontroltjenesten; beklager dog dybt, at Kommissionen har lagt voldsomt pres på agenturet for at få det til at indgå underhåndsaftaler med rådgivere; understreger, at finansinspektøren beklagede, at de procedurer, der blev fulgt ved tildeling af sådanne kontrakter, var uhensigtsmæssige, og at finansinspektøren i et af disse tilfælde udtrykte alvorlig tvivl om, hvorvidt det foreslåede honorar var berettiget; bemærker, at der i dette tilfælde blev udbetalt et månedligt honorar på mere end 25000 EUR;

8. opfordrer Kommissionen til at indlede en administrativ undersøgelse for at klarlægge eventuelt ansvar for dårlig ledelse og i givet fald at indlede disciplinærsager; forventer, at Kommissionen som led i opfølgningsrapporten forelægger en rapport for det kompetente udvalg;

9. opfordrer desuden såvel agenturet som Kommissionen til fremover ved ansættelse af rådgivere at sikre, at de relevante bestemmelser i finansforordningen overholdes, og at sikre fuld gennemsigtighed; understreger, at særlige hændelser på ingen måde bør medføre, at de finansielle bestemmelser omgås eller ikke overholdes; insisterer på, at såfremt der måtte opstå sådanne særlige hændelser, bør samtlige oplysninger herom omgående videregives til dechargemyndigheden;

Boligprogrammet

10. hilser det velkommen, at agenturet har formået at genopbygge 4 % flere huse, end det oprindelig var målet; mener dog i tråd med Revisionsrettens bemærkninger i denne forbindelse, at agenturet bør forbedre den måde, hvorpå den udvælger det arbejde, der skal udføres, således at aktionerne i højere grad kommer til at dække de behov, det er meningen, de skal dække; opfordrer ligeledes agenturet til at undersøge, hvordan det kan sikres, at der anvendes de mest effektive løsninger, når det arbejder inden for andre af sine prioriterede aktivitetsområder;

Opfølgning af Revisionsrettens tidligere bemærkninger

11. lykønsker agenturet med Revisionsrettens generelt positive vurdering, for så vidt angår agenturets opfølgning af Revisionsrettens bemærkninger vedrørende det foregående regnskabsår; noterer sig Revisionsrettens bemærkninger til problemerne inden for energisektoren;

12. er dybt foruroliget over, at det netop var inden for energisektoren, at OLAF undersøgte en bedragerisag omhandlende ca. 4,5 mio. EUR (4,2 mio. USD) til stabilisering af elektricitetssystemet i Kosovo; noterer sig, at undersøgelsen blev afsluttet i december 2002;

13. noterer sig med tilfredshed erklæringen fra OLAF den 5. december 2002 om, at dets indgriben havde ført til, at 3,2 mio. USD var blevet betalt tilbage til Kosovo-budgettet, og til, at der var blevet iværksat en procedure med henblik på at få det resterende beløb betalt tilbage; bemærker desuden, at den hovedmistænkte i forbindelse med bedrageriet blev arresteret i Tyskland og nu retsforfølges;

14. forventer, at OLAF holder det fuldt ud orienteret om denne sag;

15. opfordrer såvel agenturet som Kommissionen til i tæt samarbejde med UNMIK at gøre deres yderste for at beskytte Fællesskabets finansielle interesser og undgå, at noget lignende sker i fremtiden; opfordrer direktøren for agenturet til at gøre alt, hvad der er nødvendigt, for at sikre systematisk overvågning af alle projekter inden for energisektoren, der finansieres af EU-midler;

16. opfordrer Kommissionen til at holde det fuldt ud orienteret om de eventuelle disciplinære foranstaltninger, som denne sag måtte kræve;

17. noterer sig den omfattende evaluering, som agenturet gennemførte i 2002 vedrørende den bedst mulige anvendelse af midlerne inden for Kosovos energisektor; forventer, at agenturet som led i opfølgningsberetningen om decharge for 2001 informerer Parlamentets ansvarlige udvalg om de fremskridt, der er gjort, og om alle relevante foranstaltninger, der træffes i samarbejde med UNMIK, KEK (Kosovos elektricitetsselskab) og eksterne tilsynskontrahenter, og især hvad angår KEK's indkassering af gæld med henblik på på lang sigt at opnå bæredygtighed i forbindelse med investeringer i energisektoren;

18. opfordrer Kommissionen til at stille forslag om udfasning af fremtidige EU-midler til energisektoren i Kosovo, hvis den nuværende situation med bedragerier, dårlig forvaltning og tab af indtægter fortsætter,

19. noterer sig, at agenturet giver UNMIK og KEK ansvaret for bedragerier og dårlig forvaltning i energisektoren; erkender, at det kan være vanskeligt at overvåge og kontrollere bevillinger, når de kanaliseres gennem en mellemliggende instans; sætter dog spørgsmålstegn ved, om agenturet helt kan fritages for ansvar, da det jo, når alt kommer til alt, er ansvarlig for forvaltningen af og kontrollen med de EU-midler, der bruges;

Yderligere forslag

20. opfordrer Kommissionen til at fremsætte forslag, der sigter mod at forbedre agenturets funktion og sikre, at man gennem en cost-benefit-analyse får mere for pengene, og i forbindelse med disse forslag at overveje, om agenturets placering på flere lokaliteter er en passende løsning med hensyn til dets funktion; opfordrer til styrket samarbejde og koordinering mellem agenturet, UNMIK og Kommissionen; opfordrer agenturet til at udarbejde en samlet plan for overvågning af finansierede projekter og evaluering af, hvorvidt de er kompatible med EU's politik for denne region;

21. opfordrer Kommissionen og agenturet til at fortsætte styrkelsen af EU's bistand til projekter for institutionel opbygning;

22. fastholder, at Kommissionen skal forelægge Europa-Parlamentet agenturets årsrapport senest den 15. juni hvert år; forventer, at agenturet tager behørigt hensyn til Europa-Parlamentets henstillinger i dets beslutninger;

Generelle punkter vedrørende de organer, der henvises til i artikel 185 i finansforordningen

23. noterer sig, at der i mange agenturer er uligevægt mellem de administrative udgifter og aktionsudgifterne, idet de administrative udgifter er større end aktionsudgifterne;

24. er af den opfattelse, at disse agenturer burde have flere aktionsopgaver; mener, at de f.eks. kunne få til opgave at gennemføre fællesskabsprogrammer på området uddannelse og sundhed, hvorved det kan undgås, at Kommissionen må oprette flere gennemførelsesorganer; opfordrer Kommissionen til at stille forslag herom senest den 30. juni 2003, og inden der oprettes flere gennemførelsesorganer;

25. henviser til, at Kommissionens finansinspektør ikke længere gennemfører en uafhængig ex ante-kontrol af agenturerne;

26. er bekymret for, at den manglende eksterne ex ante-kontrol af de finansielle transaktioner kan øge risikoen for uregelmæssigheder og dårlig forvaltning; opfordrer derfor

- Revisionsretten til at øge antallet af de kontroller, som dens revisorer foretager

- agenturerne til omhyggeligt at gennemgå og ændre deres procedurer for gennemførelsen af deres budget, således at der tages højde for denne risiko;

27. opfordrer agenturerne til så hurtigt som muligt og senest den 1. juli 2003 at bringe deres procedure for gennemførelsen af budgettet på linje med kravene i den nye rammefinansforordning(6);

28. henviser til, at agenturerne skal vedtage deres egne finansielle bestemmelser, som ikke må afvige fra rammefinansforordningen, medmindre det er nødvendigt på grund af deres særlige driftsforhold og i så fald med Kommissionens forudgående samtykke; anmoder Revisionsretten om at afgive udtalelse om alle de finansielle bestemmelser, som agenturerne vedtager, og som afviger fra rammefinansforordningen;

29. understreger især den strenge sondring mellem de anvisningsberettigedes og regnskabsførernes opgaver og sidstnævntes øgede rolle i forbindelse med

a) definition og godkendelse af regnskabssystemer

b) regnskabsføring

c) godkendelse af systemer udarbejdet af den anvisningsberettigede til levering af regnskabsoplysninger

d) samarbejde med Kommissionens regnskabsfører

e) udarbejdelse og fremlæggelse af regnskaberne og beretningerne om gennemførelsen af budgettet;

30. understreger, at regnskabsførerne skal udnævnes af agenturernes bestyrelse på grundlag af særlige kvalifikationer dokumenteret af eksamensbeviser eller tilsvarende faglig erfaring; henviser til, at de ikke er hierarkisk underlagt de anvisningsberettigede;

31. opfordrer agenturerne til fuldt ud at overholde bestemmelserne vedrørende udbudsprocedurerne som fastsat i finansforordningen; understreger, at der skal anvendes offentlige udbud i så vid udstrækning som muligt med det formål at øge gennemskueligheden og sikre lige behandling af potentielle bydende;

32. anmoder agenturerne om nøje at overvåge bevillingen af orlov af personlige årsager for at sikre, at kravene om åbenhed og adskillelse af interesser opfyldes;

33. henviser til, at manglende overholdelse af bestemmelserne i forbindelse med offentlige udbud ikke blot er potentielt skadelige for agenturernes finansielle interesser, men også kan være en strafbar handling i henhold til medlemsstaternes straffelov;

34. anmoder Revisionsretten om ved førstkommende lejlighed at aflægge beretning om, hvorvidt alle fællesskabsorganer samarbejder forskriftsmæssigt med Det Europæiske Kontor for Bekæmpelse af Svig (OLAF) og fuldt ud overholder den interinstitutionelle aftale af 25. maj 1999 om de interne undersøgelser, der foretages af OLAF(7); anmoder desuden Revisionsretten om at evaluere dette samarbejdes effektivitet på grundlag af de sager, der er bearbejdet indtil nu;

35. bemærker, at Revisionsretten beklager anvendelsen af "superbruger"-rettigheder i edb-systemerne (hvor en og samme person kan udføre opgaverne som forvalter, anvisningsberettiget, finansinspektør og regnskabsfører), da en sådan praksis er uforenelig med princippet om adskillelse af funktioner; opfordrer agenturerne til at sørge for, at der ikke mere tildeles sådanne superbrugerrettigheder;

36. understreger, at edb-systemerne skal sikre, at der er et komplet revisionsspor for hver enkelt transaktion og for alle ændringer, der foretages i systemet, således at det er muligt på et hvilket som helst tidspunkt at identificere ændringens art og den person, der har foretaget den;

37. opfordrer med henblik på at øge bestræbelserne til forberedelse af integrationen af de kommende medlemsstater Kommissionen til at fremsætte forslag, således at det sikres, at disse EU-organer kommer til at fungere bedre, at man gennem en cost-benefit-analyse får mere for pengene og at man undgår en unødvendig forøgelse af antallet af agenturer; henviser til, at sådanne forslag kan gå ud på, at organer med ensartede opgaver får fælles bestyrelser;

38. anser det af effektivitets- og omkostningsmæssige årsager for udelukket, at fællesskabsorganernes bestyrelser bliver udvidet yderligere i forbindelse med den forestående udvidelse af Den Europæiske Union; mener, at udvidelsen giver en god lejlighed til grundlæggende at revidere sammensætningen af og arbejdsmåden i disse som regel allerede i dag meget tungt arbejdende bestyrelser; opfordrer Kommissionen til senest den 31. juli 2003 at forelægge passende forslag til en ændring af retsakterne om oprettelse af disse organer og i den forbindelse også at undersøge, om der ikke kan skabes fælles bestyrelser for organer med ensartede opgaver;

39. erindrer om Revisionsrettens konstatering(8) af, at der er fare for, at direktørerne for fællesskabsorganerne bliver for afhængige af Kommissionen; opfordrer derfor Kommissionen til senest den 31. juli 2003 at foreslå en ændring af forordningerne om oprettelse af agenturernemed henblik på at sikre, at fællesskabsorganernes direktører fremover kun kan udnævnes med samstemmende udtalelse fra Parlamentet;

40. opfordrer Kommissionen til at foretage en samlet undersøgelse af aktiviteterne i forskellige fællesskabsorganer, som eventuelt overlapper hinanden eller tjener samme målsætninger, for således at kunne foreslå passende løsningsmodeller, herunder mulige sammenlægninger af agenturer; bemærker, at Kommissionen har konstateret, at der muligvis er overlapning mellem Cedefop og Det Europæiske Erhvervsuddannelsesinstitut samt mellem Det Europæiske Institut til Forbedring af Leve- og Arbejdsvilkårene og Det Europæiske Arbejdsmiljøagentur(9);

41. opfordrer desuden Kommissionen til på linje med dens forslag om nye styreformer i EU med henblik på at koncentrere aktiviteterne på kerneopgaverne at inddrage de relevante forslag i sit handlingsprogram, således at det sikres, at overlapning mellem Kommissionens tjenestegrenes arbejde og agenturernes arbejde undgås.

(1) EFT C 326 af 27.12.2002, s. 1.

(2) EFT L 306 af 7.12.2000, s. 7.

(3) EFT L 248 af 16.9.2002, s. 1.

(4) EFT C 359 af 15.12.2001.

(5) EFT L 158 af 17.6.2002, s. 62.

(6) EFT L 357 af 31.12.2002, s. 72.

(7) EFT L 136 af 31.5.1999, s. 15.

(8) Revisionsrettens udtalelse 10/2002 om Kommissionens forslag til ændring af forordningerne om oprettelse af fællesskabsagenturerne efter vedtagelsen af den nye finansforordning (EFT C 285 af 21.11.2002, s. 4).

(9) Se arbejdsdokument fra Generaldirektoratet for Budget om administrationsomkostninger og de decentraliserede agenturers analytiske regnskaber.